Metz 58 AF-1 Digital välklamp on mõeldud kasutamiseks 18-105 millimeetriste objektiividega. Välgu pea mootorsuum töötab vahemikus 24-105, kuid peasse  integreeritud väljatõmmatav hajuti muudab nurga 18-millimeetrisele objektiivile sobivaks. Lisaks hajutile on peas ka väljatõmmatav peegeldi. Ja nagu Metz 58 AG-1 Digital mudeli numbergi näitab, on tegemist võimsa juhtarvuga välklambiga, mistõttu välgu ulatus on suurepärane ja seda nii integreeritud kui ka lisavarustusena pakutavaid peegeldeid ja hajuteid kasutades. Vedelkristall-tablool on selged näidud, ning jällegi kiituseks Metzi inseneridele on välklambi menüüdes liikumine väga lihtne ja loogiline. Tasub  esile tõsta, et kui välklamp on pärast välgutamist jälle täis laadinud, annab sellest märku väike helisignaal, mille saab vajadusel menüüst välja lülitada. Kui välguga on palju tööd ja piiksatus ei sega kohalolijaid, siis on helisignaal heaks märguandeks, vältides niimoodi asjatuid alavalgustunud kaadreid, kus välk pole töötanud. Metz 58 AF-1 Digital on maailma esimene USB-liidesega välklamp, mis võimaldab välklambi tarkvara uuendamist interneti teel. Nii saab kasutaja välklambi tarkvara ise uuendada, kui  Canon või Nikon peaks oma kaameratele välku puudutavaid uuendusi tegema, ning uuendamiseks pole vaja eraldi sekeldusi aparaadi hooldusse või lausa valmistajale saatmisega, mis tähendaks päevi või isegi nädalaid kaotatud aega.